Ole Olsen og Tage Jensen har allerede sejlet tre dage på Limfjorden i den tre meter lange båd og de er meget glade for den nordjyske gæstfrihed. - Folkene er rigtig flinke heroppe. Det er nogle gode mennesker vi møder, fortæller Ole Olsen til TV2 / Nord. Der er ingen steder at gemme sig på FUP hvis regnen kommer. - Vi håber altid at det hurtigt holder op igen, men nogle gange kommer der en byge på seks timer og det er lidt for meget for sådan en lille båd. Så skal vi simpelthen have tørret alt hvad vi har med - undtagen øldåserne, konstaterer Tage Jensen. I de sidste otte år har Ole og Tage hvert år taget en uges sejltur i FUP - både i Norge og i Sverige. Men det er første gang makkerparret sejler på Limfjorden. - Vi havde ikke undersøgt søkortet godt nok. Vi havde regnet med at vi sagtens kunne sejle i fladvandet heroppe, men det er fyldt med ålegræs, som vi desværre får i skruen, siger Ole Olsen. Ole Olsen har selv bygget FUP, som er inspireret af mini-færgen Grønærten der sejler mellem Bogø og Stubbekøbing. Ole er 71 år og Tage 73 år gammel. De håber helbredet kan holde nok et par sæsoner med sejl-oplevelser.

Referat:
Nordjylland er fyldt med turister for øjeblikket, men alligevel er der nogle der skiller sig ud. To sjællandske pensionister har nemlig sat sig for at sejle Limfjorden tynd i en meget lille båd og i dag besøgte de så havnen på Gjøl.

 

 

 